text: Varde ramt af færre turister 
  11 september 2012 kl. 06.14
  De danske campingpladser er ramt af en markant nedgang i antallet af campister. Det er det laveste i 20 år. Varde-museer ramt.
  Det kan ikke undgå at påvirke i Varde-området, fordi kommunen er Danmarks største, når det kommer til camping, siger direktør i Campingrådet, Poul Fejer Christiansen til jv.dk.
  
  Nedgang for museer
  Det faldende antal turister kan da også mærkes på de ti museer under Museet for Varde By og Omegn, der har en nedgang på ti procent i besøgstallet.
  Det kan i værste fald betyde, at museet skal skære i den 50 personer store medarbejderstab, siger direktør Claus K. Jensen.
  
  Dyre danske pladser 
  Fra 2008 er tallet faldet fra 12,2 millioner overnatninger til 10,4 millioner i år. Faldet kan ifølge Campingrådet skyldes de højere priser i Danmark. 
  Norge har otte procent moms på overnatninger, Tyskland syv.
  I Sverige - hvor man har fremgang - er momsen på overnatninger på 12 procent mod 25 procent i Danmark.
  